10 ประโยชน์ของการปั่นจักรยาน

หลายคนอาจติดใจการปั่นจักรยานตั้งแต่ลงสนาม Bike for Mom และ Bike for Dad จนติดใจปั่นมาจนถึงทุกวันนี้ และไม่ว่าจะเป็นนักปั่นมือใหม่ มือเก่า หรือบางคนกำลังคิดจะปั่น ก็ลองอ่านประโยชน์ดีๆ ที่ได้จากการปั่นจักรยานดูก่อน บางทีอาจมีสิงห์นักปั่นเพิ่มขึ้นอีกคนก็ได้ ประโยชน์สุดเริ่ดของการ ปั่นจักรยาน
1. ขาเรียวสวย แข็งแรง
เนื่องจากการปั่นจักรยานเน้นการใช้กำลังขา ดังนั้นใครที่มีขาที่ไม่แน่น เหลว ไม่เฟิร์ม ก็ควรปั่นจักรยานไปเรื่อยๆ รับรองว่าไม่นานความแน่นความเฟิร์มจะเกิดขึ้นแน่นอน

2. ลดความเครียด
การปั่นจักรยานเป็นการลดความเครียดที่ดีและสนุกสนานมากกว่ากีฬาบางชนิดเสียอีก เพราะนอกจากได้ออกกำลังขาแล้ว ยังสามารถชื่นชมบรรยากาศรอบข้าง อีกทั้งยังได้สัมผัสลมเย็นๆ ปะทะหน้าสดชื่นยิ่งนัก หรือจะแวะซื้อของ แวะชมสิ่งแวดล้อมข้างทาง หรือปั่นไปทานอาหารเช้าก็ยังได้

3. ลดความอ้วน
ขณะที่กำลังปั่น ร่างกายก็เผาผลาญพลังงานอยู่ และเมื่อปั่นจักรยานเสร็จ ร่างกายก็ยังคงเผาผลาญพลังงานต่อไปอีก 2-3 ชั่วโมง ยิ่งปั่นจักรยานแบบเร็วสลับช้า ยิ่งทำให้ได้ผลมากกว่าคนที่ปั่นจักรยานในระดับความเร็วเดียวกันอีกต่างหาก

4. หน้าเด็กขึ้น
เนื่องจากระหว่างปั่นจักรยาน ร่างกายจะรับออกซิเจนมากขึ้นจากบรรยากาศรอบข้างอันแสนสดใส หรือแม้ตอนหายใจเมื่อเริ่มเหนื่อยหอบ ออกซิเจนก็จะเข้าไปกระตุ้นระบบในร่างกายให้ทำงานได้อย่างมีประสิทธิภาพ ส่วนคอลลาเจนใต้ผิวหนังก็ถูกกระตุ้นให้ผลิตออกมามากขึ้น จึงสามารถลดรอยเหี่ยวย่นตามผิวหนังและใบหน้าได้

5. รักษ์โลก
สำหรับคนที่เลือกจักรยานเป็นพาหนะคู่กาย ไม่ว่าจะแค่ปั่นไปหน้าปากซอย หรือปั่นไปทำงาน แม้แต่ปั่นไปเที่ยวกับเพื่อน ก็ถือว่ากำลังช่วยรักษาโลกอยู่ เนื่องจากใช้พาหนะที่ไม่ใช้สารขับเคลื่อนอย่างน้ำมัน และยังไม่ปล่อยมลพิษทางสิ่งแวดล้อมออกมาอีกด้วย
6. ช่วยให้นอนหลับลึกกว่าเดิม
การออกปั่นจักรยานตอนเช้า ช่วยให้นอนหลับได้ลึกกว่าเดิม ลดปัญหาการนอนไม่หลับ อีกทั้งการไปปั่นออกกำลังกายยามเช้ายังช่วยให้ร่างกายได้รับแสงแดดตามเวลา ช่วยให้ร่างกายหลับง่ายขึ้นในตอนกลางคืน

7. ช่วยให้ขับถ่ายง่ายขึ้น
การปั่นจักรยานช่วยกระตุ้นให้อาหารไหลผ่านลำไส้ได้เร็วกว่า ลดการดูดซับน้ำในลำไส้ใหญ่ จึงทำให้ก้อนอุจจาระไม่แห้ง จึงถ่ายได้คล่องขึ้น นอกจากนี้การปั่นจักรยานยังช่วยกระตุ้นการหายใจและอัตราการเต้นของหัวใจ เพิ่มกำลังในการบีบรัดตัวของลำไส้ จึงช่วยให้ไม่รู้สึกอึดอัดหลังการทานอาหาร จึงป้องกันโรคมะเร็งลำไส้ได้อีกด้วย

8. เพิ่มประสิทธิภาพสมอง
จากผลการวิจัยพบว่าคนที่ปั่นจักรยานเป็นประจำจะทำคะแนนการทดสอบสมองได้ดีกว่าคนไม่ปั่นถึง 15% เพราะการปั่นจักรยานช่วยกระตุ้นให้สร้างเซลล์สมองในส่วน Hippocampus ซึ่งเป็นส่วนบันทึกความจำ และยังช่วยป้องกันโรคอัลไซเมอร์ได้อีกด้วย

9. สุขภาพโดยรวมแข็งแรงขึ้น
การออกกำลังกายช่วยให้ระบบภูมิต้านทานแข็งแรงขึ้น เชื้อโรคต่างๆ มีผลกับร่างกายน้อยลง นอกจากนี้คนที่ปั่นจักรยานอย่างน้อยวันละ 30 นาทีเป็นเวลา 5 วันต่อสัปดาห์จะมีโอกาสป่วยน้อยกว่าคนที่ไม่ออกกำลังกายเลย 1 เท่าตัว
10. อายุยืนยาว
จากผลการวิจัยทดสอบฝาแฝด 2,400 คู่ พบว่าคนที่ปั่นจักรยาน 45 นาที 3 ครั้งต่อสัปดาห์ จะมีอายุยืนยาวกว่าแฝดที่ไม่ออกกำลังกายกว่า 9 ปีโดยเฉลี่ย ซึ่งสาเหตุหลักๆ ที่ทำให้อายุยืนก็เพราะการปั่นจักรยานจะพัฒนาระบบเลือดและระบบหายใจ ช่วยลดความดัน โรคอ้วน มะเร็งและร่างกายจะมีประสิทธิภาพในการฟื้นฟูรักษาตัวเองมากขึ้น อีกทั้งช่วยลดความเสี่ยงการเป็นโรคหัวใจได้ถึง 50%

รู้แบบนี้แล้ว หันมาปั่นจักรยานเพื่อสุภาพกันเถอะ     เพียงปั่นจักรยานเป็นประจำทุกวัน ด้วยระยะทางที่เหมาะสม ก็จะได้ทั้งสุขภาพที่แข็งแรงและห่างไกล     จากโรคร้ายต่างๆ เลยทีเดียว

5 เหตุผลนี้จะทำให้คุณรู้สึกดีที่ได้ปั่นจักรยาน
1. การปั่นจักรยานดีทั้งด้านกายภาพและอารมณ์
เมื่อปั่นจักรยาน ร่างกายเราแทบจะต้องขยับไปทุกสัดส่วน แค่นี้ก็ยืนยันได้แล้วว่า การปั่นจักรยานช่วยกระตุ้นร่างกายด้านกายภาพเต็ม ๆ อีกทั้งนักปั่นจักรยานแทบทุกคนมักจะเลือกไปปั่นจักรยานในที่ปลอดโปร่ง รถราไม่ขวักไขว่ ซึ่งก็จะดีต่อปอดตรงที่เปิดโอกาสให้ร่างกายได้รับโอโซนที่ดี แถมยังได้เห็นธรรมชาติสวย ๆ ตามทางที่ปั่นจักรยานไปอีกต่างหาก นับว่าเป็นวิธีคลายเครียดที่ดีเลยทีเดียว อ๊ะ ! แต่ทางที่ดีอย่าปั่นจักรยานนานเกิน 40 นาทีแบบไม่หยุดพักนะคะ เพราะอาจทำให้เกิดอาการเจ็บบริเวณก้นกบได้
2. ปั่นไปเปิดโลกใบใหม่ใกล้ ๆ ตัว
เชื่อไหมล่ะว่า จักรยานที่มีเพียงแค่ 2 ล้อเล็ก ๆ สามารถพาเราไปทุกหนทุกแห่งมากกว่าเวลาที่นั่งสบาย ๆ บนรถยนต์ 4 ล้อซะอีก โดยเฉพาะใครที่ไม่เคยปั่นจักรยานไปรอบ ๆ หมู่บ้านหรือถนนที่เดินทางเป็นประจำ ลองปั่นจักรยานออกไปสำรวจดูสิคะ ไม่แน่นะว่ารอบ ๆ ที่พักอาศัยของคุณอาจจะมีพื้นที่สวย ๆ หรือความมหัศจรรย์อะไรซ่อนอยู่ก็ได้
3. ช่วยประหยัดเวลาและเงินในกระเป๋า
จักรยานไม่กินน้ำมัน ไม่มีเครื่องยนต์ให้ซ่อมบำรุง แถมยังมีขนาดเล็กมากพอให้เราซอกแซกไปตามท้องถนนและซอกซอยที่รถใหญ่ไม่สามารถเข้าถึงได้อีกด้วย แค่นี้ก็น่าจะเป็นเหตุผลที่เพียงพอแล้วใช่ไหมล่ะว่า จักรยานจะช่วยประหยัดเวลาการเดินทางและเซฟเงินในกระเป๋าของเราได้เป็นอย่างดี
4. เป็นมิตรกับสิ่งแวดล้อม
จักรยานเป็นพาหนะที่รักษ์โลกมาก ๆ เพราะไม่พ่นมลพิษ ไม่จำเป็นต้องใช้ทรัพยากรนำเข้าอย่างน้ำมัน ไม่เกิดการเผาไหม้ให้รบกวนสิ่งแวดล้อม เรียกได้ว่าตรงคอนเซ็ปต์รักษ์โลก รักษ์สิ่งแวดล้อมแบบถูกทุกข้อเลยเชียวล่ะ
5. ปลอดภัยกว่าพาหนะอื่น ๆ
แม้จักรยานจะเป็นพาหนะที่ถูกเรียกว่าเนื้อหุ้มเหล็ก ทว่าอัตราความเร็วของจักรยานย่อมขึ้นอยู่กับแรงปั่นของเราเท่านั้นค่ะ ฉะนั้นอาจบอกได้ว่า จักรยานมีความเสี่ยงต่ออุบัติเหตุน้อยกว่า หรือไม่ก็ช่วยลดความรุนแรงของอุบัติเหตุลงได้ แต่ทั้งนี้ทั้งนั้นคุณควรปั่นจักรยานด้วยความปลอดภัยขั้นสูงสุด อย่างแรกเลยต้องสวมหมวกกันน็อกสำหรับนักปั่นจักรยาน สวมถุงมือ และอยู่ในชุดที่เซฟร่างกายเราได้อยางมีประสิทธิภาพ ที่สำคัญอย่าละเลยการใช้สัญญาณและศึกษาวิธีการปั่นจักรยานอย่างปลอดภัยไว้ด้วยนะคะ

จัดทำโดย อบต.วังพญา
อำเภอรามัน จังหวัดยะลา
โทร. 073-299962
